text: KIF Kolding København tabte
  28 marts 2015 kl. 15.22
  Skjern havde problemer med at passere Kasper Hvidt før pausen, men i anden halvleg slog vestjyderne til.
  Skjern Håndbold er klar til pokalfinalen i håndbold efter en fremragende anden halvleg mod KIF Kolding København.
  Vestjyderne var bagud med fire mål ved pausen og havde store problemer med at score. En fornem offensiv i anden halvleg vendte kampen på hovedet og sørgede for Skjern-sejr på 26-23.
  I første halvleg spillede Kasper Hvidt en stor kamp i Kolding-målet. Skjern-skytterne havde vanskeligt ved at finde huller i den tidligere landsholdsmur, og det blev blot til ni scoringer for Skjern før pausen.
  Kolding med velspillende Lasse Boesen og Kasper Irming var skarpere og førte således med 13-9 efter de første 30 minutter.
  I løbet af pausen havde Skjern tilsyneladende fundet en anden og mere velfungerende opskrift på at få skudt hul på Kasper Hvidt.
  Vestjyderne begyndte stærkt, og syv minutter inde i halvlegen var udligningen til 16-16 en realitet.
  Det buldrende Skjern-tog fik også Kolding til at skifte Kasper Hvidt ud med Marcus Cleverly i målet. Han bidrog med flere gode redninger, men han kunne ikke forhindre en Skjern-sejr på 26-23.
  Lasse Mikkelsen viste kølighed, da han i en dramatisk afslutning scorede kampens to sidste mål for Skjern.
  